
            PARLAMENTUL  ROMÂNIEI

                CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	                           Bucureşti, 31 martie 2015
            Nr. Pl-x  82/2015


                                     RAPORT

                                                             asupra

propunerii legislative pentru completarea Legii nr.35/1997 privind organizarea şi funcţionarea instituţiei Avocatului Poporului

În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru completarea Legii nr. 35/1997 privind organizarea şi funcţionarea instituţiei Avocatul Poporului, trimisă cu adresa nr. Pl.x. 82 din 16 martie 2015, înregistrată cu nr. 4c-11/394 din 17 martie 2015.

Camera Deputaţilor este primă Cameră sesizată, în conformitate cu dispoziţiile art.75 alin. (1) din Constituţia României, republicată şi ale art. 92 alin. (8) pct. 2 din Regulamentul Camerei Deputaţilor, republicat, cu modificările şi completările ulterioare.

Propunerea legislativă are ca obiect de reglementare modificarea şi completarea Legii nr. 35/1997 privind organizarea şi funcţionarea instituţiei Avocatul Poporului, republicată, cu modificările şi completările ulterioare. Prin proiect se preconizează reglementarea expresă a condiţiilor care ar trebui îndeplinite pentru numirea în funcţia de Avocat al Poporului, spre deosebire de reglementarea actuală, care face trimitere la condiţiile de numire prevăzute pentru judecătorii de la Curtea Constituţională. Se instituie şi o nouă atribuţie a Avocatului Poporului privind sesizarea Curţii Constituţionale la solicitarea motivată a minimum 15 senatori, 20 de deputaţi sau 2000 de cetăţeni, precum şi posibilitatea revocării din funcţie a Avocatului Poporului în cazul în care două astfel de solicitări nu au fost transmise Curţii Constituţionale, iar motivele de respingere a solicitărilor formulate de Avocatul Poporului “nu au fost confirmate de Curtea Constituţională”. Se propune şi eliminarea posibilităţii de a beneficia de pensie calculată similar cu cea a judecătorilor Curţii Constituţionale pentru persoanele revocate din funcţie.
Consiliul Legislativ a avizat favorabil iniţiativa legislativă, cu observaţii şi propuneri, conform adresei cu nr. 197 din 9 martie 2015.

Comisia pentru drepturile omului, culte şi problemele minorităţilor naţionale a avizat negativ propunerea legislativă, cu majoritate de voturi, în şedinţa din data de 24 martie 2015, conform adresei cu nr.4c-5/211/26.03.2015.

Comisia pentru muncă şi protecţie socială a avizat negativ propunerea legislativă, cu majoritate de voturi, în şedinţa din data de 24 martie 2015, conform adresei cu nr.4c-7/218/16.03.2015.

Guvernul României nu a transmis un punct de vedere pentru această propunere legislativă.

În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat propunerea legislativă în şedinţa din data de 31 martie 2015.
La dezbateri au fost prezenţi 17 deputaţi din numărul total de 26 membri ai Comisiei juridice, de disciplină şi imunităţi.

Au participat la dezbaterea iniţiativei legislative în Comisia juridică, de disciplină şi imunităţi, în calitate de invitaţi din partea instituţiei Avocatul Poporului, domnul Victor Ciorbea – Avocatul Poporului şi domnul Ionel Oprea – adjunct al Avocatului Poporului.

Domnul Victor Ciorbea a prezentat membrilor Comisiei argumente în favoarea adoptării unui raport de respingere a propunerii legislative pentru completarea Legii nr.35/1997 privind organizarea şi funcţionarea instituţiei Avocatului Poporului.

În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi (10 voturi “pentru” respingere, 7 voturi „împotriva” respingerii) să propună plenului Camerei Deputaţilor, spre dezbatere şi adoptare, un raport de respingere a propunerii legislative pentru modificarea şi completarea Legii nr. 35/1997 privind organizarea şi funcţionarea instituţiei Avocatul Poporului, având în vedere faptul că prin unele dintre soluţiile legislative propuse se aduce atingere exercitării necondiţionate a dreptului prevăzut de art.146 lit. d) teza a doua din Constituţia României, republicată, potrivit căruia exercitarea dreptului Avocatului Poporului de a ridica, direct în faţa instanţei de contencios constituţional, excepţia de neconstituţionalitate a legilor sau a ordonanţelor nu este condiţionată de manifestarea de voinţă a altor subiecte de drept.
Propunerea legislativă se încadrează în categoria legilor organice, fiind incidente prevederile art.58 alin.(3) din Constituţia României, republicată.

             VICEPREŞEDINTE,                                                  SECRETAR,

      CIPRIAN NICOLAE NICA                                 GABRIEL ANDRONACHE

